♦ नबीन कुमार ‘भोजपुरिया’
एह सिनेमा के बारे मे हम पिछिला एक साल से सुनत आ पढत बानी, कबो आमिर खान भोजपुरी बोलिहे त कबो भोजपुरी के ट्युसन करत बाडे, त कबो लंगटे वाला फोटो त कबो लिट्टी चोखा खाये के ले के परचार, त कबो भोजपुरी मे ट्वीट करे के कोशिश, माने सब मिला के आमिर खान अपना एह फिल्म के मिडिया आ लोगन खाति चर्चा के विषय बनवा के रखले रहले ह।
कान उंच फड़फड़ात आंखि के पथर छार्रा लेखा बहरी परी निकलल, रंग बिरंग के कुर्ता, टाई बटन के पहिरले माने शुरुवाती जानकारी में आमिर खान के इमेज जवन लउकल उ उजबुक, बुरबक, सोझबक के लागत रहे, जब लंगटे रेडियो धई के रेलवे लाईन प तीन्ना देखल आदमी त ई कबो ना लागल कि केहु के धरती खाति नया जनम ह बलुक ई लागल कि एह फिल्म मे फुहरपन होई।
भोजपुरी मे उनुकर ट्वीट आ ट्रेलर टीजर देखि के इहे लागल कि बकियवा लेखा इहो फिल्म भोजपुरी के इमेज के बाउर देखावे के कोशिश कई रहल बिआ। दु दिन से धर्म के अखाड़ा वाला लोगन के टीवी प कुदत देखनी ह त हमरा इहो लागल कि हो सकेला अपना के हिट करे खाति कहीं सनातन, त कहीं इस्लाम त कहीं इसाई त कहीं सिख त कहीं पारसी त कबो जैन बौद्ध आदि प हमला त नईखे नू? ओ माई गाड के नकल त ना नू ह? आ अईसने कुल्हि विचार ले के कुछ नकारात्मक कुछ सकारात्मक विचार ले के हम फिल्म देखनी ह।
असल मे फिल्म के सबसे बरिआर बात बा आमिर खान के अभिनय शैली। ओकरा पाछे के मेहनता चाहे ऊ लगान होखे, थ्री ईडियट होखे भा अउरी जवन भी हिट भा फ्लाप मुवी होखे, आमिर खान के हर सिनेमा के सबसे खास बात ह कि ओह सिनेमा के किरदार के पाछे के मेहनत जवन कि PK मे भी साफ साफ लउकल।
किरदार के हाव भाव पहिनावा संवाद अदायगी प बहुत बरिआर मेहनत भईल बा बाकि भाषा प ओतना नईखे भईल जतना होखे के चांही, जवना के शोर रहे। खैर फिल्म भोजपुरी मे नईखे एह से हम बहुत ज्यादा डिमांडिंग नईखे बाकि भोजपुरी सिनेमा से नीमन भोजपुरी PK के बोलत रउवा देखि सुनि सकेनी।
PK के किरदार एगो सीधवा आदमी के बा जेकरा इचिको कल छपट साम दाम दंड भेद नईखे मालूम उ त भगवान के चढावा के भी मजदुरी भा फीस बुझत बा, अब एह सोच के सीधवा ही कहल जा सकेला बुरबक भा उजबुक ना आ एह सिनेमा के बनावे वाला लो के सोझा सबसे बड़ प्रश्न इहे होई कि आखिर PK के भाषा का होखे के चांही?
त’ PK के भाषा सरल सहज होखे, बेसी से बेसी लोगन तक पहुंचे वाली होखे, ओह भाषा मे क्लिष्टता भा जबरजस्ती के पवित्रता अपवित्रता जनि भरल होखे, सोझ सरल सपाट होखे आ ओह लो के सोझा कई गो भारतीय मातृभाषा में भोजपुरी लउकल, आ ई सही भी बा कि भोजपुरी मीठ भाषा ह जवना के असर लाठी लेखा होला आ इहे वजह बा कि आमिर खान के PK प कुछ धर्म गुरु लो बउरईला लेखा भईल बा।
एगो सीधवा इंसान ओकरा के मानवर कहि भा जानवर कहि भा एलियन कही भा जादू कहीं भा PK उ धरती प अईलस, सरल सहज सटीक अंदाज में अपना भाषा अपना अभिनय अपना पहिनावा से बहुत बडहन मैसेज दे के चल गईल आ एह धरती जवना के उ गोला कहत बा, झुठ बोले के सीखि के गईल। हमरा कबो कबो लागत बा कि ओ माई गाड के असर धर्म गुरु प एह से बेसी ना भईल कांहे कि ओकर भाषा तनी आजू के सो काल्ड शुद्धता के ओर रहे जबकि PK के भाषा माटी के खांटी भाषा के चासनी मे डुबल बडुवे।
आमिर खान आ हिरानी के ई भाषाई असाधारण प्रयोग जनमानस प का असर छोडी ई त भविष्य के गर्भ मे बा बाकि एगो बात जरुर हम कहि सकेनी कि भोजपुरी के नाव प बालीउड के फिल्म अब 200 करोड़ आराम से कमा सकेली स।
एगो बढिया फिल्म सब केहू के देखे के चांही, एह फिल्म के भाषा के ले के ढेर पैनिक भईला के जरुरत नईखे, काहे कि एह फिल्म के भाषा ओह भोजपुरिया के देखा रहल बिआ जवन बेचारा अपना गांव के प्राईमरी स्कुल मे ई पढ़ले बा कि ओकर मातृभाषा हिंदी ह राष्ट्र भाषा हिंदी ह, भोजपुरी खलिहा गंवार देहाती लोगन के बोली ह, आ एहि डर से कक्षा 5 के बाद उ स्कुल छोडि देले बा आ ओकरा 8-10 बरिस बाद उ दिल्ली भा बम्बे कमाये जात बा, बालीउड आ भोजपुरी के सिनेमा देखि हिंदी बतियावे के असफल कोशिश करत बा आ कुछ उहे हिंदी आमिर खान PK से बोलवावत बाड़े। आमिर खान के मजबुरी बा कि भाषा के सहज सरल सटीक राखि के राजस्थान से बिहार बंगाल ले पहुंचे के बा आ हमरा नजर मे उ सफल बाड़े।
(नबीन कुमार भोजपुरिया। भोजपुरी भाषी और प्रेमी। भारत में इंजीनियरिंग की पढ़ाई के बाद संयुक्त अरब अमीरात के दुबई शहर में नौकरी। भोजपुरी साहित्य और संस्कृति विमर्श पर केंद्रित फेसबुक पेज आखर के मॉडरेटर।)
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva